BEGRUNDELSE

1.BAGGRUND FOR FORSLAGET

•Begrundelse og formål

Sikring af effektiv adgang til domstolene for borgere og virksomheder og lettelse af det retlige samarbejde mellem medlemsstaterne er blandt de vigtigste mål for EU's område med frihed, sikkerhed og retfærdighed, der er nedfældet i traktaten om Den Europæiske Unions funktionsmåde.

I løbet af de sidste ti år har EU gjort en betydelig indsats for at koordinere og harmonisere grænseoverskridende retssager med henblik på et tættere samarbejde på det civil- og strafferetlige område. Der er vedtaget en lang række EU-retsakter for at lette samordningen af nationale regler om i) international kompetence, ii) anerkendelse og fuldbyrdelse af retsafgørelser og kendelser, iii) grænseoverskridende forkyndelse af retslige dokumenter og iv) bevisoptagelse. Der er også vedtaget en lang række EU-retsakter med henblik på at etablere retslige procedurer på EU-plan såsom den europæiske betalingspåkravsprocedure, den europæiske småkravsprocedure, den europæiske kontosikringskendelse osv. Effektiv gennemførelse af disse foranstaltninger er en prioritet for Unionen. I denne forbindelse er udviklingen inden for e-justice medvirkende til at sikre vellykkede grænseoverskridende retssager med det formål at forbedre den måde, medlemsstaternes retssystemer fungerer på, og bidrage til at strømline procedurerne, reducere omkostningerne og øge tilgængeligheden.

IT-værktøjer er af afgørende betydning for at sikre effektive kommunikationsmidler mellem parter og domstole samt mellem myndigheder i forskellige medlemsstater. Kommissionen har derfor løbende bestræbt sig på at forbedre onlineadgangen til de proceduremæssige oplysninger og har fremmet brugen af dynamiske formularer, der stilles til rådighed via den europæiske e-justice-portal.

e-CODEX (e-Justice Communication via Online Data Exchange) blev lanceret under den flerårige handlingsplan for e-justice 2009-2013, hovedsagelig for at fremme digitaliseringen af grænseoverskridende retssager og lette kommunikationen mellem medlemsstaternes retslige myndigheder.

e-CODEX letter sikker kommunikation i civil- og strafferetlige sager via en skræddersyet løsning til grænseoverskridende udveksling af elektroniske meddelelser inden for retligt samarbejde. e-CODEX-systemet består af en pakke af softwareprodukter, der kan anvendes til at oprette et adgangspunkt for sikker kommunikation. Adgangspunkter, der anvender e-CODEX, kan kommunikere med andre adgangspunkter over internettet via et sæt fælles protokoller, uden at et centralt system er involveret. Hvert adgangspunkt kan f.eks. forbindes med et nationalt sagsstyringssystem, så det kan udveksle dokumenter sikkert med andre tilsvarende systemer. Hvad angår udveksling af dokumenter i forbindelse med specifikke procedurer, stiller e-CODEX-systemet standardiserede digitale formularer (som ikke er knyttet til det indhold, der skal overføres, men blot muliggør kommunikationen) til rådighed, der gør det muligt at udveksle oplysninger mellem nationale systemer.

e-CODEX er udviklet af 21 medlemsstater med deltagelse af andre tredjelande/territorier og organisationer mellem 2010 og 2016. De samlede omkostninger til udvikling af systemet var ca. 24 mio. EUR, hvoraf 50 % blev finansieret af EU i form af tilskud, og 50 % blev finansieret af de deltagende medlemsstater.

e-CODEX-systemet forvaltes i øjeblikket af et konsortium af medlemsstater og andre organisationer og finansieres af et EU-tilskud. Mellem afslutningen af det nuværende konsortium og et EU-agenturs overtagelse af systemet vil en anden enhed skulle sikre systemets bæredygtighed.

e-CODEX letter i øjeblikket den elektroniske kommunikation mellem borgere og domstole og mellem medlemsstaternes forvaltninger i forbindelse med visse grænseoverskridende civil- og strafferetlige procedurer. Indtil videre har ti medlemsstater deltaget i pilotprojekter om brug af e-CODEX til forskellige retslige procedurer.

Den europæiske e-justice-portal vil anvende e-CODEX til at gøre det muligt for borgerne at underskrive og indgive begæringer om europæiske betalingspåkrav og småkrav til de kompetente domstole i medlemsstaterne. I 2018 fremsatte Kommissionen desuden et lovforslag om at indføre en obligatorisk digital kanal, som kunne anvendes til forkyndelse af dokumenter og bevisoptagelse ved hjælp af et decentraliseret IT-system, der kunne baseres på en interoperabel løsning såsom e-CODEX som et middel til digital transmission. Disse to forordninger blev vedtaget den 25. november 2020.

Med udgangspunkt i medlemsstaternes støtte og deres erfaringer med at anvende systemet til forskellige civil- og strafferetlige sager har e-CODEX potentialet til at blive den primære digitale løsning for sikker transmission af elektroniske data i forbindelse med grænseoverskridende civil- og strafferetlige sager i Unionen. I sin evaluering af projekttilskuddet til e-CODEX konkluderede Kommissionen, at pilotprojektet vedrørende e-justice har leveret de centrale moduler til at opnå sikre og pålidelige udvekslinger i det retlige samarbejde. Endvidere anser Kommissionen i sin meddelelse "Digitalisering af retsvæsenet i Den Europæiske Union — en værktøjskasse med muligheder", der vedtages sammen med dette forslag, e-CODEX for det vigtigste redskab og den gyldne standard for etablering af et interoperabelt, sikkert og decentraliseret kommunikationsnetværk mellem nationale IT-systemer i grænseoverskridende civil- og strafferetlige sager.

Langsigtet bæredygtighed, øget anvendelse og operationel forvaltning af e-CODEX er en prioritet for Unionen. e-CODEX kan anvendes til at muliggøre et mere effektivt retligt samarbejde mellem retslige myndigheder i straffesager og dermed fremme bekæmpelsen af grænseoverskridende kriminalitet, terrorisme og cyberkriminalitet. Dette omfatter procedurer for gensidig anerkendelse under forskellige instrumenter og andre retlige samarbejdsprocedurer, f.eks. i henhold til konventionen om gensidig retshjælp i straffesager mellem Den Europæiske Unions medlemsstater, hvis tilsvarende bestemmelser blev erstattet af den europæiske efterforskningskendelse.

Midlertidig finansiering af driften af e-CODEX-systemet kunne findes i Connecting Europe-faciliteten (CEF), programmet for retlige anliggender eller deres efterfølgere under den næste flerårige finansielle ramme. Konsortiet af medlemsstater og andre organisationer, der på nuværende tidspunkt varetager IT-udviklingen og vedligeholdelsen af e-CODEX-softwaren, vil dog ikke stå for systemets langsigtede operationelle forvaltning. Anvendelse af midlertidige tilskud til foranstaltninger til forvaltning af systemet er ikke en bæredygtig løsning og heller ikke en løsning, der kunne gøre det muligt for e-CODEX at blive et standardsystem for grænseoverskridende civil- og strafferetlige procedurer i fremtiden. Senest den 13. oktober 2020 har Rådet opfordret Kommissionen til at fremlægge et lovforslag, der sikrer bæredygtigheden af e-CODEX med en passende ledelses- og forvaltningsstruktur, som er forenelig med eu-LISA, og som respekterer retsvæsenets uafhængighed og medlemsstaternes forfatningsmæssige krav, samtidig med at EU's og medlemsstaternes retslige myndigheder samt de vigtigste interessenter sikres passende repræsentation. For at sikre en bæredygtig og langsigtet operationel forvaltning af e-CODEX-systemet har dette forslag til formål at etablere en stabil styringsløsning for systemet med en gennemsigtig beslutningsproces, der sikrer inddragelse af medlemsstaterne og andre relevante interessenter.

Desuden skal e-CODEX-systemet forvaltes på en måde, der ikke skaber tvivl om de nationale retsvæseners uafhængighed. Dette kan opnås ved at tilvejebringe en styringsmodel, der sikrer, at medlemsstaternes domstole er tilstrækkeligt repræsenteret, og at der afsættes et særskilt budget til den enhed, der forvalter systemet.

Konsekvensanalysen har vist, at den bedste løsning til at sikre en stabil fremtid for e-CODEX er at overdrage systemet til Den Europæiske Unions Agentur for den Operationelle Forvaltning af Store IT-Systemer inden for Området med Frihed, Sikkerhed og Retfærdighed (eu-LISA) og at give agenturet mandat til at sørge for den operationelle forvaltning af systemet. Stabil forvaltning af e-CODEX-systemet vil gøre det muligt at etablere det som standardsystem for udveksling af elektroniske meddelelser i forbindelse med det retlige samarbejde på EU-plan.

eu-LISA ville ikke overtage e-CODEX-systemet før juli 2023. Overdragelsen kan ikke finde sted tidligere på grund af de eksisterende betydelige opgaver, der hører under eu-LISA, nemlig udvikling og fremtidig forvaltning af en række store centraliserede EU-informationssystemer for sikkerhed, grænseforvaltning og migrationsstyring, dvs. ind- og udrejsesystemet (EES), det europæiske system vedrørende rejseinformation og rejsetilladelse (ETIAS) og det europæiske informationssystem til udveksling af oplysninger fra strafferegistre vedrørende tredjelandsstatsborgere (ECRIS-TCN). Derudover er agenturet også ansvarligt for at modernisere Schengeninformationssystemet (SIS) og visuminformationssystemet (VIS). I overensstemmelse med forordningerne (EU) 2019/817 og (EU) 2019/818 om fastsættelse af en ramme for interoperabilitet mellem EU-informationssystemer fik eu-LISA desuden til opgave at sikre teknisk interoperabilitet mellem disse systemer.

Timingen for eu-LISA's overtagelse af e-CODEX-systemet er et centralt element i dette forslag for at sikre, at der kan garanteres effektiv permanent forvaltning af e-CODEX. Det ville ikke være muligt at overtage systemet tidligere end i juli 2023.